พท.ชูปรับฐานเงินเดือน1.5หมื่นต.ค.นี้
เพื่อไทยลั่นปรับฐานเงินเดือน 15,000 บ.ตั้งแต่เดือน ต.ค.นี้ ส่วนค่าแรง 300 บาทคาดเริ่มต้นปี 2555
6 ก.ค. 2554

เพื่อไทยลั่นปรับฐานเงินเดือน 15,000 บ.ตั้งแต่เดือน ต.ค.นี้ ส่วนค่าแรง 300 บาทคาดเริ่มต้นปี 2555
นายจารุพงษ์ เรืองสุวรรณ เลขาธิการพรรคเพื่อไทย ในฐานะทีมเศรษฐกิจของพรรคและอดีตปลัดกระทรวงแรงงาน ชี้แจงว่า รัฐบาลใหม่จะเริ่มการปรับฐานเงินเดือนข้าราชการและรัฐวิสาหกิจ ให้ไม่ต่ำกว่าเดือนละ 15,000 บาท ตั้งแต่เดือนตุลาคมนี้ ส่วนค่าจ้างขั้นต่ำจะเริ่มดำเนินการได้เมื่อทำความเข้าใจกับภาคเอกชน รวมถึงหานโยบายสนับสนุนให้เอกชนมีกำลังในการขึ้นค่าจ้าง เช่น การลดภาษีนิติบุคคล หาตลาดสินค้าส่งออกให้ จึงคาดว่าจะเริ่มได้เดือนมกราคม 2555



น.ส.ยิ่งลักษณ์ประชุมร่วมกับทีมเศรษฐกิจพรรคเพื่อไทยเมื่อวันที่ 6 ก.ค.
"นโยบายการขึ้นค่าจ้างขั้นต่ำวันละ 300 บาทนั้นต้องการให้คนจน หรือระดับรากหญ้าสามารถลืมตาอ้าปากได้ โดยยืนยันว่า จะให้เท่ากันทุกจังหวัด ซึ่งสอดคล้องกับความเห็นลูกจ้างที่เรียกร้องค่าจ้างขั้นต่ำวันละ 441 บาท"นายจารุพงษ๋กล่าว
นายจารุพงษ์กล่าวว่า องค์การแรงงานระหว่างประเทศ หรือ ILO ระบุว่า ค่าจ้างต้องตั้งบนพื้นฐานที่สามารถเลี้ยงดูแรงงานได้ โดยรวมคู่สมรสและบุตร ดังนั้น จากนี้ไปเมืองไทยจะไม่มีค่าแรงถูกอีกต่อไป โดยจะยกระดับมาตรฐานฝีมือแรงงาน และยุทธศาสตร์การผลิตสินค้าที่มีมูลค่าสูง ให้สอดรับกับยุทธศาสตร์การพัฒนาประเทศในปี 2020
ด้าน น.ส.ยิ่งลักษณ์ ชินวัตร ว่าที่นายกรัฐมนตรี กล่าวว่า นโยบายค่าแรงขั้นต่ำ 300 บาทนั้น ไม่ได้หายไปจากเรื่องเร่งด่วน แต่อยู่ในขั้นของการศึกษารายละเอียด ที่อาจจะต้องเริ่มในวันที่ 1 ม.ค.ปีหน้า เนื่องจากต้องเชื่อมโยงกับนโยบายลดภาษีส่วนบุคคล ทั้ง 2 เรื่องนี้ต้องเป็นเรื่องที่เชื่อมโยงกัน และยังต้องหารือระหว่างไตรภาคีอีก โดยภาษีนิติบุคคลที่ลดลงไป จะมีเงินมาเพิ่มในส่วนของค่าจ้างขั้นต่ำได้ด้วย ทั้งนี้ถ้าหากทำเพียงตัวใดตัวหนึ่งจะเป็นการผลักภาระให้กับบริษัท รวมทั้งในแง่ของปีภาษีซึ่งปกติต้องเริ่มในวันที่ 1 ม.ค. ทุกคนจะได้เตรียมตัวว่าปีหน้าค่าใช้จ่ายจะเป็นอย่างไร